Twee fietsryers in Krugersdorp doodgeryTwee fietsryers, waaronder ŉ 16-jarige seun, is Sondag in twee afsonderlike ongelukke in Krugersdorp doodgery. Volgens Vanessa Jackson, ŉ woordvoerder van ER24, is die 16-jarige seun omstreeks 12:30 in Lindhaven deur ŉ voertuig getref. “Dit is nog nie bekend wat presies gebeur het nie. Toe paramedici by die toneel opdaag het die tiener aan die kant van die pad gelê. Hy het verskeie noodlottige beserings opgedoen en is op die toneel dood verklaar,” het Jackson gesê. In die tweede voorval is ŉ man in sy 30s op die R24 deur ŉ taxi getref. “Die man was reeds dood toe paramedici by die toneel opgedaag het,” het Jackson gesê. Albei ongelukke word deur die polisie ondersoek.